《杜康墓踏秋谢高荦生招饮》
清代·汪廷桂

酒酣放步踏青山，奚囊未许秋风间。出笼野鹤不受缚，萧然行经非人閒。

杜康池上满秋草，芒鞋落地青莎倒。石碣深深不可扪，清冷一曲芦花老。

先生造酒复善饮，放杯一旦事沈寝。朝霞夕霏千载红，芙蓉城郭空如锦。

何不破醉淩波来，十千沽酒相徘徊。区区餔歠我亦解，拍肩把臂糟邱台。

先生不醒我亦醉，树根路入斜阳坠。眼前樵牧都忘机，短犁比犊耕山翠。

竹林深处持竿人，钓钩不直衔金鳞。买归烹治复置酒，陶然留作无边春。

作者简介：字子馨，著有怀椒糈馆古今体诗。及客姑孰，著有微月清光之室古今体诗。官议叙九品。